KOMISIJOS SPRENDIMAS
2005 sausio 28 d.
dėl tam tikrų laikinųjų papildomų garantijų suteikimo Danijai dėl neskiepijimo nuo Niukaslio ligos statuso pasikeitimo
(pranešta dokumentu Nr. K(2005) 143)
(Tekstas svarbus EEE)
(2005/65/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių (1), ypač į jos 12 straipsnio 2 ir 3 dalis,
kadangi:
(1)
1991 m. rugsėjo 27 d. Komisijos sprendimu 91/552/EEB, nustatančiu Danijos statusą Niukaslio ligos atžvilgiu (2), Danijai buvo pripažinta kaip neskiepijimo statusą nuo Niukaslio ligos turinti valstybės narė Bendrijos vidaus prekybos ir importo iš trečiųjų šalių gyvais naminiais paukščiais vykdymo tikslais.
(2)
Dėl Niukaslio ligos padėties joje naujausių pokyčių, Danija nuo šios ligos ketina pradėti skiepyti naminius paukščius, todėl jos, neskiepijimo statusą turinčios valstybės narės, patvirtinimas turėtų būti laikinai sustabdytas, vadovaujantis Direktyva 90/539/EEB.
(3)
Siekiant apsaugoti esamą naminių paukščių sveikatos padėtį Danijoje įvadiniame skiepijimo nuo Niukaslio ligos etape tam tikram laikui, tikslinga nustatyti laikinąsias taisykles papildomoms garantijoms siuntų į tą valstybę narę atžvilgiu.
(4)
Danijai turėtų būti suteiktos tam tikros papildomos garantijos, kurios, vadovaujantis Komisijos sprendimu 92/340/EEB (3) dėl naminių paukščių Niukaslio ligos tyrimų iki jai išplintant, galėtų apimti naminių paukščių tyrimus.
(5)
Todėl reikėtų panaikinti Sprendimą 91/552/EEB.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Apimtis ir objektas
Šis sprendimas taikomas Bendrijos vidaus prekybai naminiais paukščiais, kaip apibrėžta Direktyvos 90/539/EEB 2 straipsnio 1 dalyje, juos siunčiant į Daniją iš neturinčių nuo Niukaslio ligos neskiepijimo statuso valstybių narių, kaip numatyta šios Direktyvos 12 straipsnio 2 dalyje ir iš trečiųjų šalių.
2 straipsnis
Išankstinis leidimas naminių paukščių siuntoms į Daniją
Prieš siunčiant naminius paukščius į Daniją, kompetentingai veterinarijos institucijai turi būti pateiktas prašymas.
Prašyme leidimui gauti turi būti nurodyta informacija apie skiepų tipą ir skiepijimo schema, kuri buvo panaudota, kad naminiai paukščiai įgytų imunitetą nuo Niukaslio ligos.
3 straipsnis
Bandinių ėmimas iš naminių paukščių siuntų į Daniją ir tyrimų vykdymas
Kompetentinga Danijos institucija, vadovaudamasi sprendimo 92/340/EEB 1 ir 2 straipsniais, atsižvelgdama į informaciją, pateiktą pagal šio sprendimo 2 straipsnį, gali pareikalauti atlikti naminių paukščių tyrimus.
4 straipsnis
Danijos atsisakymas priimti naminių paukščių siuntas
Jei Danija, atsižvelgdama į pagal šio sprendimo 2 straipsnį pateiktą informaciją ir į pagal šio sprendimo 3 straipsnį atliktų tyrimų rezultatus, nusprendžia neleisti priimti siuntų į savo teritoriją, apie tai ji praneša Komisijai ir kitai valstybei narei arba suinteresuotai trečiajai šaliai, nurodydama savo sprendimo motyvus.
5 straipsnis
Sprendimo 91/552/EEB panaikinimas
Sprendimas 91/552/EEB panaikinamas.
6 straipsnis
Taikymas
Šis sprendimas taikomas iki 2006 m. vasario 28 d.
7 straipsnis
Adresatai
Šis sprendimas skirtas valstybėms narėms.
Priimta Briuselyje, 2005 m. sausio 28 d.